ΓΡΑΠΤΗ ΕΡΩΤΗΣΗ E-2252/96 υποβολή: Elly Plooij-van Gorsel (ELDR) προς την Επιτροπή (9 Αυγούστου 1996)

Θέμα: Εισαγωγή μη αναγομώσιμων αναπτήρων

1. Ποιοί είναι οι λόγοι της σημαντικότατης αύξησης των εισαγωγών μη αναγομώσιμων αναπτήρων αερίου από την Ταϊβάν, το Μακάο και το Χογκ-Κογκ στην Ε.Ε.; Αυτή η αύξηση αντανακλά τυχόν (αντίστοιχη) αύξηση της παραγωγής στις χώρες αυτές;

2. Ελέγχεται με συστηματικό τρόπο η δηλούμενη προέλευση των εμπορευμάτων - από χώρες που όλες είναι γειτονικές με την Κίνα - και πότε θα αρχίσει η Επιτροπή να επιβάλλει μια διαδικασία αντι-ντάμπιγκ όσον αφορά αυτές τις χώρες;

3. Αν η Επιτροπή δεν σκοπεύει να αναλάβει η ίδια πρωτοβουλία προς αυτήν την κατεύθυνση, ποιά πολιτική της Ε.Ε. δικαιολογεί μια τέτοια επιλεκτική προσέγγιση σχετικά με την εφαρμογή αντι-ντάμπιγκ μέτρων;

4. Έχει πιστοποιήσει η Επιτροπή, με ανεξάρτητο τρόπο, ποιά είναι η συνολική κατανάλωση μη αναγομώσιμων αναπτήρων αερίου στο εσωτερικό της Ένωσης ώστε να μπορέσει να τη συγκρίνει με την παραγωγή στο εσωτερικό της Ε.Ε., με τις εξαγωγές από την Ε.Ε. και τις εισαγωγές στην Ένωση, πράγμα το οποίο θα επέτρεπε να πιστοποιηθεί και να ελεγχθεί αν υπάρχει απάτη με στόχο τη διαφυγή των μέτρων αντι-ντάμπιγκ;

Απάντηση του Sir Leon Brittan εξ ονόματος της Επιτροπής (17 Σεπτεμβρίου 1996)

1. Η Επιτροπή δεν διαθέτει πληροφορίες με τις οποίες θα μπορούσε να απαντήσει στην ερώτηση που έθεσε το Αξιότιμο Μέλος, τόσο όσον αφορά τους λόγους της αύξησης των εισαγωγών μη αναγομώσιμων αναπτήρων από την Ταϊβάν, το Μακάο και το Χονγκ-Κονγκ, όσο και την παραγωγή των εν λόγω χωρών.

2. Για τον λεπτομερή έλεγχο της καταγωγής των εισαγομένων εμπορευμάτων από τρίτες χώρες, αρμόδιες είναι οι τελωνειακές αρχές των κρατών μελών, ενώ η Επιτροπή έχει πληροφορίες ότι ο έλεγχος αυτός δεν είναι συστηματικός, τόσο για την αποτελεσματικότητά του όσο και για να μη δυχεραίνεται το εμπόριο.

Σχετικά με την κίνηση διαδικασιών αντιντάμπινγκ, η Επιτροπή θεωρεί ότι δεν διαθέτει τα απαραίτητα στοιχεία που να της επιτρέπουν να αναλάβει πρωτοβουλία στον τομέα αυτό.

Στο σημείο αυτό, πρέπει να υπενθυμισθεί ότι το δικαίωμα καταγγελίας το οποίο αναγνωρίζει η κοινοτική νομοθεσία στη θιγόμενη κοινοτική βιομηχανία προβλέπει ορισμένες εγγυήσεις τις οποίες η Επιτροπή δεν διαθέτει προς στιγμή. Πράγματι, σύμφωνα με τις διεθνείς υποχρεώσεις τις οποίες ανέλαβε η Επιτροπή, η κίνηση μιας διαδικασίας αντιντάμπινγκ δεν είναι δυνατή παρά μόνο αν τα αποδεικτικά στοιχεία αφορούν όχι μόνο τις πρακτικές ντάμπινγκ αλλά επίσης και το μέγεθος της ζημίας για την κοινοτική βιομηχανία. Στο σημείο αυτό, πρέπει να σημειωθεί ότι η κοινοτική βιομηχανία διαθέτει πληροφορίες βασικής σημασίας, απαραίτητες για την κίνηση διαδικασίας, τις οποίες δεν διαθέτει συνήθως η Επιτροπή.

3. Η Επιτροπή προσπαθεί να αποφύγει επιλεκτική προσέγγιση όσον αφορά την κίνηση διαδικασιών αντιντάμπινγκ και εξασφαλίζει ότι, πριν από τη διεξαγωγή έρευνας, οι καταγγελίες που της υποβάλλονται δεν δημιουργούν διακρίσεις.

4. Οι υπηρεσίες καταπολέμησης της απάτης, είτε της Επιτροπής, είτε των κρατών μελών, εκπονούν συνήθως μελέτες, πραγματοποιούν συγκρίσεις δεδομένων από διάφορες πηγές και διενεργούν έρευνες των οποίων η αποτελεσματικότητα εξαρτάται σε μεγάλο βαθμό από τον εχέμυθο χαρακτήρα τους. Με τα δεδομένα αυτά είναι το Αξιότιμο Μέλος σε θέση να καταλάβει τους λόγους για τους οποίους η Επιτροπή δεν μπορεί, σ'ένα τόσο κρίσιμο τομέα, να υπεισέλθει στις λεπτομέρειες που αναφέρθηκαν στην ερώτησή της;